Broj: 711-I-2711-P-267-20/23-06-21

Zagreb, 24. studeni 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva te Igora Lukača, Ines Pavlačić i Ane Poljak, kao članova Povjerenstva,, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Mladen Bartulović**, **općinskog načelnika Općine Podstrana do 3. lipnja 2021.,** na 32. sjednici održanoj 24. studenog 2023. donosi sljedeću

**ODLUKU**

1. **Pokreće se postupak protiv Mladena Bartulovića**, **općinskog načelnika Općine Podstrana do 03. lipnja 2021. godine zbog mogućeg kršenja odredbi članka 8. i 9. ZSSI-a, u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika i tou dijelu podataka „Podatci o pokretninama koje se upisuju u javni registar” u kojima je prijavljeno osobno vlasništvo nad osobnim vozilom marke Mitsubishi Pajero, proizvedenom 2010. te vlasništvo bračnog druga nad osobnim vozilom marke Audi Q3, proizvedenim 2014., dok iz pribavljenih podataka, osim vlasništva na navedenim vozilima, proizlazi osobno vlasništvo nad vozilom marke BMW, tipa R 1200 GS, proizvedenim 2007., osobno vlasništvo nad vozilom marke HONDA, tip HJS 600A, proizvedenim 2012. te vlasništvo bračnog druga nad osobnim vozilom marke Suzuki, tipa SX4, proizvedenim 2008.**
2. **Poziva se dužnosnik Mladen Bartulović da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. izreke te na ostale navode iz obrazloženja ove Odluke.**

Obrazloženje

Povjerenstvo je pod brojem 711-U-4201-P-267/20-01-5 19. studenog 2020. zaprimilo prijavu podnesenu protiv dužnosnikaMladena Bartulovića, povodom koje je otvoren predmet broj P-267/20.

U prijavi se u bitnom ukazuje kako dužnosnik u imovinsku karticu nije upisao motor BMW 1200, pušku s ostalom lovačkom opremom, lovačke trofeje i ušteđenu gotovinu, sve skupa vrijednosti oko 1.500.000,00 kn.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Dužnosnik Mladen Bartulović obnašao je dužnost u vrijeme prethodno važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI) stoga je bio u obvezi podnositi izvješća o imovinskom stanju dužnosnika sukladno odredbama propisanim tim Zakonom.

Sukladno članku 60. sada važećeg Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), koji je stupio na snagu 25. prosinca 2021., postupak započet protiv dužnosnika dovršit će se prema odredbama prethodno važećeg ZSSI-a.

Člankom 3. stavkom 1. podstavkom 39. ZSSI-a propisano je kako su općinski načelnici i njihovi zamjenici dužnosnici u smislu odredbi ZSSI-a, stoga je Mladen Bartulović povodom obnašanja dužnosti općinskog načelnika Općine Podstrana, obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo, utvrđeno je kako je dužnosnik Mladen Bartulović obnašao dužnost općinskog načelnika Općine Podstrana u razdoblju od 07. lipnja 2013. g. do 25. svibnja 2017. g., te u razdoblju od 26. svibnja 2017. g. do 03. lipnja 2021. g.

Povjerenstvu su navodi iz zaprimljene prijave poslužili kao izvor informacija zastjecanje vlastitih saznanjate provođenje postupka redovite provjere, te su pribavljeni relevantni podatci i dokumentacija u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Člankom 8. stavkom 1. ZSSI-a propisano je da su dužnosnici obvezni, u roku od 30 dana od dana stupanja na dužnost, podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Sukladno odredbama članka 8. stavka 7. i 8. ZSSI/11, dužnosnik je dužan prijaviti u izvješću o imovinskom stanju podatke o vozilima u svom vlasništvu i vlasništvu bračnog druga te drugim pokretninama veće vrijednosti, što uključuje i lovačko oružje i druge stečene pokretnine pojedinačne vrijednosti veće od 30.000,00 kn.

Člankom 9. ZSSI-a propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika dok je člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona. Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva. Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Člankom 4. stavkom 2 ZSSI-a propisano je da je član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika dok je stavkom 5. propisano da su povezane osobe u smislu toga Zakona osobe navedene u stavku 2. te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je povodom saznanja o mogućoj povredi odredaba ZSSI-a pristupilo provjeri podataka o predmetnoj imovini u vlasništvu dužnosnika, sukladno pravilima redovite provjere, propisanim člankom 24. ZSSI-a, usporedbom prijavljenih podataka o imovini s podacima Zajedničkog informacijskog sustava zemljišnih knjiga, dostupnim Povjerenstvu temeljem posebnog ovlaštenja.

Povjerenstvo je u odnosu na relevantno razdoblje zaprimilo izvješće o imovinskom stanju dužnosnika Mladena Bartulovića od 09. studenog 2019. podnesenog povodom promjene.

Usporedbom OIB-a …………….., navedene u izvješću o imovinskom stanju dužnosnika i OIB-a navedenog u izvatku iz matice vjenčanih, Povjerenstvo je utvrdilo kako je riječ o istoj osobi, odnosno o bračnom drugu dužnosnika Mladena Bartulovića.

U dijelu izvješća o imovinskom stanju od 9. studenog 2019., „Podatci o pokretninama koje se upisuju u javni registar” dužnosnik je naveo sljedeća vozila u osobnom vlasništvu i vlasništvu bračnog druga:

* osobni automobil, marke Mitsubishi Pajero, godina proizvodnje 2010., stečen kupnjom iz primitaka ostvarenih od nesamostalnog rada, u osobnom vlasništvu,
* gliser, marke Rinker 265, godina proizvodnje 1994., stečen kupnjom iz primitaka ostvarenih od nesamostalnog rada u osobnom vlasništvu,
* osobni automobil, marke Audi Q3, godina proizvodnje 2014., stečen kupnjom iz primitaka ostvarenih od nesamostalnog rada, u vlasništvu bračnog druga

Uvidom u dopis Ministarstva unutarnjih poslova (u dalje tekstu: MUP), klasa: 21102/21-07/6, urbroj: 511-01-202-21-2 od 29. siječnja 2021. utvrđeno je da je u evidenciji registriranih motornih vozila MUP-a, Uprave za imigraciju, državljanstvo i upravne poslove, Sektor za upravne poslove i državljanstvo, Službe za upravne poslove, (dalje u tekstu: MUP), dužnosnik vlasnik sljedećih vozila:

* vozilo marke BMW, broja šasije WB 10307A37ZU63632, registarske oznake ST 292PZ, vlasnik od 21. lipnja 2018. g.,
* vozilo marke MITSUBISHI, broja šasije JMBLYV98WAJ401008, registarske oznake ST-7844-J, vlasnik od 12. siječnja 2018. g.,
* vozilom marke HONDA, broja šasije JHPF01DOBK002991, registarske oznake ST 5647-D.

Ujedno, temeljem posebnog ovlaštenja Povjerenstva, izvršen je uvid u elektronički pribavljene podatke MUP-ova Registra vozila, sa stanjem od 21. siječnja 2020. i od 25. studenog 2020. Iz navedenih podataka MUP-a proizlazi da je u Registru vozila, osobno dužnosnik Mladen Bartulović upisan kao vlasnik vozila:

* Mitsubishi Pajero 3.2 TD, proizveden 2010., stečen 12. siječnja 2018., BMW R 1200 GS, proizveden 2007., stečen 21. lipnja 2018.
* Honda FIS 600A, proizvedena 2012., stečena 5. veljače 2016.



Ujedno, iz navedenih podataka MUP-a proizlazi da je u Registru vozila, bračni drug dužnosnika, ……………………… upisana kao vlasnik vozila:

* Audi Q3 2.0 TDI, proizveden 2014., stečen 9. listopada 2019.
* Suzuki SX4 CX-232502 1.61, proizveden 2008., stečen 4. rujna 2013.

Slijedom navedenog, iz usporedbe podataka iz provjeravanog izvješća o imovinskom stanju i podataka prikupljenih od nadležnih tijela u Republici Hrvatskoj proizlazi mogući nesklad, budući da u relevantnom izvješću o imovinskom stanju nisu navedena gore naznačena vozila marke BMW i Honda u vlasništvu dužnosnika odnosno gore navedeno osobno vozilo marke Suzuki u vlasništvu bračnog druga.

U dijelu izvješća o imovinskom stanju „Podatci o ostalim pokretninama pojedinačne vrijednosti veće od 30.000,00 kn“, dužnosnik je naveo da iste ne postoje.

Na temelju naprijed navedenog dopisa MUP-a, utvrđeno je da je dužnosnik, uz ostalo, vlasnik sljedećih komada oružja:

* poluautomatske puške s užljebljenom cijevi marke Browning Bar MK3 Hunter Fluted, .30-06 Springfield, vlasnik od 31. listopada 2017.
* puške s užljebljenom cijevi, marke Sauer 404 Elegance, .30-06, vlasnik od 30. svibnja 2018. g.
* puške s užljebljenom cijevi, marke Sauer 404 Elegance .300 Winchester Magnum, vlasnik od 29. srpnja 2020.

Uvidom u javno dostupne podatke o cijenama oružja na tržištu (mrežne stranice za prodaju lovačkog oružja www.venatio.hr, www.njuskalo.hr, www.detonex.hr), Povjerenstvo je došlo do podatka da istaknuta kupoprodajna cijena navedene poluautomatske puške s užljebljenom cijevi marke Browning Bar MK3 Hunter Fluted .30-06 iznosi 11.980,00 eura odnosno u protuvrijednosti 90.263,31 kuna, zatim da istaknuta kupoprodajna cijena navedene puške s užljebljenom cijevi, marke Sauer 404 Elegance .30-6 iznosi 4058,93 eura, odnosno u protuvrijednosti 30.582,01 kn, a da istaknuta kupoprodajna cijena navedene puške s užljebljenom cijevi marke Sauer 404 Elegance .300 Win Mag Fluted iznosi 6.529,00 eura, odnosno u protuvrijednosti 49.192,75 kn.

Slijedom navedenog, iz usporedbe podataka iz provjeravanog izvješća o imovinskom stanju i podataka prikupljenih od nadležnih tijela u Republici Hrvatskoj i drugih relevantnih izvora podataka o vrijednosti pokretnina proizlazi mogući nesklad, budući da u relevantnom izvješću o imovinskom stanju od 9. studenog 2019. nisu navedena gore naznačena 2 komada lovačkog oružja u vlasništvu dužnosnika, stečena 2017. i 2018., kao i da istekom 2020. godine u kojoj je stečen nije prijavljeno treće lovačko oružje, a da su sva 3 navedena komada oružja vrijednosti veće od 30.000,00 kuna.

Zaključkom Povjerenstva Broj: 711-1-1513-RP-15-21/23-02-10 od dana 24. srpnja 2023. pozvan je dužnosnik Mladen Bartulović, općinski načelnik Općine Podstrana do 3. lipnja 2021. g., da u roku od 15 dana od dana primitka zaključka dostavi Povjerenstvu očitovanje s potrebnim dokazima u odnosu na mogući nesklad izmedu prijavljene imovine iz izvješća o imovinskom stanju dužnosnika podnesenog 9. studenog 2019. i stanja imovine kako proizlazi iz podataka pribavljenih od nadležnih tijela, i to :

* u dijelu podataka „Podatci o pokretninama koje se upisuju u javni registar” u kojima je prijavljeno osobno vlasništvo nad osobnim vozilom marke Mitsubishi Pajero, proizvedenom 2010. te vlasništvo bračnog druga nad osobnim vozilom marke Audi Q3, proizvedenim 2014., dok iz pribavljenih podataka, osim vlasništva na navedenim vozilima, proizlazi osobno vlasništvo nad vozilom marke BMW, tipa R 1200 GS, proizvedenim 2007., osobno vlasništvo nad vozilom marke HONDA, tip HJS 600A, proizvedenim 2012. te vlasništvo bračnog druga nad osobnim vozilom marke Suzuki, tipa SX4, proizvedenim 2008., 
* u dijelu podataka „Podatci o ostalim pokretninama pojedinačne vrijednosti veće od 30.000,00 kn” gdje je dužnosnik je naveo da iste ne postoje, dok iz pribavljenih podataka proizlazi osobno vlasništvo nad poluautomatskom puškom marke Browning Bar MK3, .30-06, stečenom 2017., puškom marke SAUER 404 ELEGANCE, .30-06, stečenom 2018. te puškom marke Sauer 404 Elegance .300 Winchester, stečenom 2020., koja nije prijavljena istekom godine u kojoj je stečena, a svakom pojedinačne vrijednosti veće od 30.000,00 kuna.

Dužnosnik Mladen Bartulović je dostavio očitovanje na zaključak Povjerenstva, koje je zaprimljeno 13. listopada 2023.

U odnosu na neprijavljena vozila, dužnosnik u očitovanju potvrđuje vlasništvo nad istima te kao razlog njihova neprijavljivanja navodi novčanu vrijednost istih na temelju vlastite procjene, koja prema njegovim navodima niti u jednom slučaju ne premašuje iznos od 30.000 kn.

* U odnosu na vozilo Suzuki SX4 dužnosnik navodi da je s obzirom na starost u vrijeme podnošenja izvješća procijenio vrijednost 3.500,00 eura,
* U odnosu na vozilo skuter Honda sw 600 u bitnom navodi da je isti platio 3.500,00 eura (manje od 30.000,00 kuna), ali da je u isti morao dalje sam ulagati u popravak i dijelove da ga dovede u potpuno ispravno stanje. Navodi da je u to vrijeme takav ispravan skuter prodavan za cijenu od 4.500,00 — 5.000,00 eura (više od 30.000,00 kuna).
* U odnosu na motor BMW R 1200 GS navodi u bitnom da je isti platio 3.800,00 eura (manje od 30.000,00 kuna), ali da je u isti morao dalje sam ulagati u popravak i dijelove da ga dovede u potpuno ispravno stanje za što da je imao trošak preko cca 2.000,00 eura. Navodi da je u to vrijeme takav ispravan motor prodavan za cijenu od 5.500,00 eura na više (više od 30.000,00 kuna).

Dužnosnik ističe kako je prilikom popunjavanja imovinske kartice napravio previd što nije upisao motor i skuter, ali da je išao logikom koliko ih je platio, odnosno da nešto vrijedi onoliko koliko je za to plačeno.

U odnosu na neprijavljeno oružje, dužnosnik očitovanju prilaže potvrdu trgovačkog društva BALINA d.o.o. od 4. listopada 2023. g. broj 51/2023. iz koje je vidljivo da je dužnosnik od toga poslovnog subjekta 30. listopada kupio PA pušku s užljebljenom cijevi marke Browning BAR mk3 kalibra 30-06, evidentiranu u knjizi o prodaji oružja pod brojem 1 11/2017 te da je istu platio 8.784,00 kn +PDV, kao i da je 24. svibnja 2018. g. kupio pušku s užljebljenom cijevi SAUER 404 clasic, kalibra 30-06, evidentiranu u knjizi o prodaji oružja pod brojem 43/2018 te je istu platio 19.984,00 kn + PDV. Za pušku koja je u zaključku navedena kao puška marke SAUER 404 Elegance .300 Winchester, stečenu 2020. g. dužnosnik u očitovanju navodi navodi da se radi o cijevi te marke i tipa (što odgovara i potvrdi MUP-a) koju je kupio u Njemačkoj i koja je dostavljena poštom 29. srpnja 2020. a platio ju je 1.600,00 eura (cijena s poštarinom).

Zaključno dužnosnik navodi da je nesporno da su obje lovačke puške kao i cijev marke Sauer za lovačku pušku plaćene manje od 30.000,00 kn i da je sve uredno prijavljeno i registrirano u nadležnoj Policijskoj upravi Splitsko – dalmatinskoj.

U odnosu na očitovanje obveznika vezano za neprijavljivanje vozila Povjerenstvo ističe kako sukladno prethodno važećem članku 8. stavku 7. alineji 2. u vezi članka 8. stavka 8. ZSSI/11, vozila nisu bila izričito izdvojena od odredbe koja definira da se pokretnine obavezno prijavljuju ako su pojedinačne vrijednosti veće od 30.000,00 kuna, kao što je to slučaj u novom ZSSI/21 (čl. 11. st.5.al.2. u vezi st.6.).

Međutim, sam obrazac odjeljivao je rubriku za prijavu pokretnina koja se upisuju u javni registar (vozila) od ostalih pokretnina pojedinačne vrijednosti veće od 30.000,00 kuna.

Uputa za popunjavanje obrasca izvješća o imovinskom stanju, objavljena u siječnju 2015.g. na mrežnim stranicama Povjerenstva uz obrazac, a koje je bila aktualna u vrijeme podnošenja provjeravanog izvješća o imovinskom stanju, sadržavala je napomenu uz rubriku Podaci o pokretninama koje se upisuju u javni registar slijedećeg sadržaja: „ZSSI ne obvezuje dužnosnika da u izvješću u imovinskom stanju navede pokretnine vrijednosti veće od 30.000,00 kuna bez obzira da li postoji obveza njihova upisa u javne registre ili ne, no ustaljena je praksa da dužnosnici ove pokretnine prikažu u izvješću. Iako nenavodenje podataka o ovim pokretninama ne predstavlja povredu ZSSI-a, preporuka Povjerenstva je da se ovi podaci prikažu u izvješću.”

Tek je Uputa koja je u primjeni od 1. siječnja 2020. g. sadržavala drugačiju napomenu za rubriku „Podaci o pokretninama koje se upisuju u javni registar”: „ Pokretnine za koje postoji obveza upisa u javne registre unose se bez obzira na njihovu vrijednost”.

Stoga je praksa u predmetima Povjerenstva u odnosu na izvješća o imovinskom stanju podnesenima do kraja 2019.g., u pogledu pitanja postoji li nesklad u slučaju propusta prijave registriranog vozila u rubriku „Podaci o pokretninama koje se upisuju u javni registar” bila takva da je na dužnosniku bio teret da dokaže kako je imao osnovu smatrati da je konkretno vozilo koje nije prijavio pojedinačne vrijednosti do 30.000,00 kuna, pa ako bi to učinio onda se nesklad smatrao opravdanim. (primjer: Odluka o pokretanju postupka i onda konačna Odluka u predmetu P-164/19).

Dužnosnik je naveo da je vrijednost samo prvog od predmetnih vozila bila manja od 30.000,00 kn, a za druga dva vozila (skuter i motor) navodi da ih je prilikom kupnje platio manje od 30.000,00 kuna, ali da ih je vlastitim ulaganjem doveo u ispravno stanje, a navodi da takva ispravna vozila vrijede više od 30.000,00 kuna.

Prema tome, osim što pogrešno smatra da je kao vrijednost trebao prijaviti cijenu koju je platio, umjesto njihovu stvarnu vrijednost, nije jasno u koje je vrijeme izvršio navedena ulaganja u u kontekstu podnošenja provjeravanog izvješća o imovinskom stanju.

Pored navedenog, dužnosnik nije dostavio bilo kakav dokaz o svojim navodima o stanju i cijeni prilikom kupnje niti trošku i vremenu daljnjih ulaganja, slijedom čega u ovoj fazi postupka ne proizlazi da bi dužnosnik opravdao odnosno otklonio mogući nesklad u odnosu na predmetna motorna vozila.

Dužnosnik je očitovanjem i gore navedenom potvrdom u pogledu puške s užljebljenom cijevi marke Browning BAR mk3 kalibra 30-06 i puške s užljebljenom cijevi SAUER 404 Clasic, kalibra 30-06 (u potvrdi MUP-a SAUER 404 ELEGANCE), dokazao njihovu vrijednost manju od 30.000,00 kuna te otklonio mogući nesklad.

Ujedno, podrobnom provjerom dokumentacije utvrđeno je da je dužnosnik stekao samo cijev marke SAUER, .300 tipa Winchester Magnum, a ne cijelu pušku, čija je vrijednost utvrđena u postupku provjere, pa je i u tome pogledu otklonio mogući nesklad.

Dužnosnik dostavljenim očitovanjem u odnosu na neprijavljivanje vozila nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, u dijelu koji se odnosi na utvrđeni nesklad u pogledu naprijed navedenih propusta.

Stoga navodi koje je dužnosnik iznio u svojem očitovanju ne opravdavaju utvrđeni nesklad odnosno nerazmjer u smislu odredaba članka 26. i 27. ZSSI-a te je Povjerenstvo donijelo odluku kao u točki I. izreke.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki II. izreke.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

**Dostaviti:**

1. Dužnosnik Mladen Bartulović, osobnom dostavom
2. Objava na internetskoj stranici Povjerenstva
3. Pismohrana